આ ગામમાં પંચમુખી મહાદેવનું દેવસ્થાન ભારે આસ્થા શ્રધ્ધાનું કેન્દ્ર છે.ગામના સરપંચ અને અન્ય પાંચ સાત આગેવાનોને પંચમુખી મહાદેવની હકીકત બાબતે પુછવાથી તેઓએ જણાવેલ કે,લોકવાયકા મુજબ માહી ગામના સિમાડે ઉમરદશી નદીના પટમાં આ અલભ્ય મૂર્તિ મળી આવેલ.કોઈ એમ પણ કહે છે કે,માહીમાં એક ખેડૂતને હળ ચલાવતા આ મૂર્તિ મળી આવેલ.આ મૂર્તિ શેરપુરા ગામના પટેલો શેરપુરા તરફ ગાડામાં લઈ જતા હતા પણ તે ગાડુ ભરકાવાડાની સીમમાં આવીને અટકી ગયેલ.ઘણા પ્રયાસો કરવા છતાં બળદ ચાલ્યા નહી.પછી સલાહ કરી વિધિસર આ પંચમુખી મહાદેવની સ્થાપના કરવામાં આવેલ. આ મંદિરના મહંત મંદિરની સેવા કરે છે.એમ પણ કહેવાય છે કે,ભૂતકાળમાં વર્ષો પહેલા,આશરે આઠસો વર્ષ પહેલા ભરકાવાડા ગામ પશ્વિમ દિશામાં વસેલ હતું.હાલ મંદિરની પૂર્વમાં છે.આ પંચમુખી મહાદેવના દર્શન કરવા દૂર દૂરથી શ્રધ્ધાળુઓ આવે છે.આ ગામ અમદાવાદ હાઈવેથી પશ્વિમમાં ત્રણેક કિ.મી. અંદર આવેલ હોવાથી તેનો જોઈએ તેટલો વિકાસ થયો નથી.એકંદરે ગામ સુખી છે.